23.3.2023.
LV
Eiropas Savienības Oficiālais Vēstnesis
C 107/75
— AĢIN “Carota Novella di Ispica” logotips, pēc kura ir vārdi “paredzēts IV šķirai”, — ražotāja un iepakotāja vārds un uzvārds, uzņēmuma nosaukums un adrese, — tirdzniecības šķira, pie kuras tas pieder.
Ar AĢIN “Carota Novella di Ispica” apzīmētā produkta, kas tirgū laists kā lietošanai uzturā gatavs (IV šķiras) produkts, etiķetē papildus tiesību aktos prasītajai informācijai jābūt Eiropas AĢIN simbolam un AĢIN “Carota Novella di Ispica” logotipam, kuru izmērs nedrīkst būt mazāks par jebkuras citas uz iepakojuma norādītās informācijas izmēru.
Nedrīkst pievienot nekādu apzīmējumu, kas nav skaidri paredzēts noteikumos.
Tomēr ir atļauts lietot norādes, kurās izmantotas atsauces uz privātajiem zīmoliem, ja tām nav slavinošs vai patērētāju maldinošs raksturs.
“Carota Novella di Ispica” logotipu veido grafisks attēls, kurā atveidots burkāns, kam virspusē novietots neregulāras formas trijstūris, kura virsotne vērsta uz leju.
Burkāna atveida labajā pusē ir uzraksts “Carota Novella di Ispica”.
Vārda “Novella” majuskuļa “N” izstieptā daļa šķērso burkāna sakni aptuveni tās vidusdaļā, bet uzraksta atlikusī daļa “di Ispica” norādīta zem vārda “Novella”; visi nosaukuma burti rakstīti zaļā krāsā.
Burtiem ir noapaļoti gali.
4.
Ģeogrāfiskā apgabala īsa definīcija Burkānu “Carota Novella di Ispica” audzēšanas apgabalu veido šādu provinču pašvaldību teritorijas (līdz 550 m virs jūras līmeņa): Raguzas [Ragusa] province: Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli un Vittoria pašvaldības teritorija; Sirakūzu [Siracusa] province: Noto, Pachino, Portopalo di Capo Passero un Rosolini pašvaldības teritorija; Katānijas [Catania] province: Caltagirone pašvaldības teritorija; Kaltanisetas [Caltanissetta] province: Niscemi pašvaldības teritorija.
5.
Saikne ar ģeogrāfisko apgabalu “Carota Novella di Ispica” atzīšanu par aizsargātu ģeogrāfiskās izcelsmes norādi pamato ražas agrīnā novākšana.
Burkānu “Carota Novella di Ispica” audzēšanas periodam raksturīgi labvēlīgi augsnes un laika apstākļi.
Ispikas [Ispica] burkāni ir “jauni burkāni”, tas ir, tie ir pietiekami nogatavojušies, lai tos pārdotu jau februāra sākumā (1. februārī), un tos var pārdot līdz jūnija sākumam (15. jūnijam).
Tādējādi iegūtie burkāni ir jauni, tie ir tipisks Sicīlijas produkts, kas cieši saistīts ar audzēšanas teritoriju.
To apstiprina arī fakts, ka burkāni “Carota Novella di Ispica” pieejami tirdzniecībā ziemas–pavasara periodā, priecējot ar svaigam produktam tipiskām organoleptiskajām īpašībām, — tie ir kraukšķīgi, spēcīgi smaržojoši, un tiem piemīt zālaugiem raksturīgs aromāts.
Burkānu “Carota Novella di Ispica” audzēšanas teritorijai raksturīga augsta ziemas vidējā temperatūra, liels saulesgaismas daudzums un auglīga augsne.
Produkta kvalitātes rādītāji un audzēšanas cikls ir cieši saistīti ar fizikālajiem un bioķīmiskajiem faktoriem, kuri mijiedarbojas apgabalā, darot Iblei kalnu teritoriju (Sicīlijas dienvidaustrumu daļā) par neaizstājamu harmonisku sistēmu, kas izceļ šo burkānu kvalitāti un īpašības.